























I PRIEDAS

PREPARATO CHARAKTERISTIKŲ SANTRAUKA


1.	VAISTINIO PREPARATO PAVADINIMAS

Losacor 50 mg plėvele dengtos tabletės 
Losacor 100 mg plėvele dengtos tabletės 


2.	KOKYBINĖ IR KIEKYBINĖ SUDĖTIS

Kiekvienoje plėvele dengtoje tabletėje yra 50 mg losartano kalio druskos.

Pagalbinė medžiaga, kurios poveikis žinomas:
Kiekvienoje plėvele dengtoje tabletėje yra 2,05 mg laktozės.

Kiekvienoje plėvele dengtoje tabletėje yra 100 mg losartano kalio druskos.

Pagalbinė medžiaga, kurios poveikis žinomas:
Kiekvienoje plėvele dengtoje tabletėje yra 3,42 mg laktozės.

Visos pagalbinės medžiagos išvardytos 6.1 skyriuje.


3.	FARMACINĖ FORMA

Plėvele dengta tabletė.

50 mg plėvele dengta tabletė
Balta, ovali, su viena vagele iš abiejų pusių, pažymėta skaitmeniu „3“ ant vienos pusės.
Tabletę galima padalyti į dvi lygias dozes.

100 mg plėvele dengta tabletė
Balta, pailga, su trimis vagelėmis iš abiejų pusių, pažymėta skaitmeniu „5“ ant vienos pusės.
Tabletę galima padalyti į lygius ketvirčius.


4.	KLINIKINĖ INFORMACIJA

4.1	Terapinės indikacijos

· Pirminės arterinės hipertenzijos gydymas suaugusiesiems, 6 - 18 metų vaikams ir paaugliams.
· Inkstų ligos gydymas, kaip antihipertenzinio gydymo dalis, suaugusiems pacientams, sergantiems hipertenzija ir 2 tipo cukriniu diabetu, susijusiu su ≥ 0,5 g per parą proteinurija (žr. 4.3, 4.4, 4.5 ir 5.1 skyrius).
· Lėtinio širdies nepakankamumo gydymas (60 metų ir vyresniems pacientams), kai tolesnis gydymas angiotenziną konvertuojančio fermento (AKF) inhibitoriais netinka dėl nepageidaujamo poveikio, ypač kosulio, arba kontraindikacijų. Širdies nepakankamumu sergantiems pacientams, kurių būklę stabilizavo AKF inhibitoriai, gydymo keisti losartanu nereikia. Pacientų kairiojo skilvelio išstūmimo frakcija turi būti ≤ 40 % ir būklė turi būti kliniškai stabili ir stabilizuota lėtinio širdies nepakankamumo gydymo metu.
· Insulto rizikos mažinimas hipertenzija sergantiems suaugusiems pacientams, kuriems EKG yra dokumentuota kairiojo skilvelio hipertrofija (žr. 5.1 skyrių LIFE tyrimas, Rasė).

4.2	Dozavimas ir vartojimo metodas

Dozavimas
Hipertenzija
Daugumai pacientų įprastinė pradinė ir palaikomoji dozė yra 50 mg kartą per parą. Stipriausias antihipertenzinis poveikis pasireiškia po 3 – 6 savaičių nuo gydymo pradžios. Dozę padidinus iki 100 mg kartą per parą (ryte), kai kuriems pacientams galima papildoma nauda.

Losacor galima vartoti kartu su kitais antihipertenziniais preparatais, ypač diuretikais, pvz., hidrochlorotiazidu (žr. 4.3, 4.4, 4.5 ir 5.1 skyrius). 

Pacientai, sergantys hipertenzija ir 2 tipo cukriniu diabetu, susijusiu su ≥ 0,5 g per parą proteinurija
Įprastinė pradinė dozė yra 50 mg kartą per parą. Atsižvelgiant į kraujospūdžio reakciją per pirmą mėnesį nuo gydymo pradžios, dozę galima padidinti iki 100 mg kartą per parą. Losartano galima vartoti kartu su kitais antihipertenziniais vaistiniais preparatais (pvz., diuretikais, kalcio kanalų blokatoriais, alfa ar beta adrenoblokatoriais ir centrinio poveikio vaistiniais preparatais ˗ žr. 4.3, 4.4, 4.5 ir 5.1 skyrius), insulinu bei kitais vaistiniais preparatais, kurie paprastai vartojami gliukozės koncentracijai kraujyje mažinti (pvz., sulfonilurėjos dariniais, glitazonais ir gliukozidazės inhibitoriais).

Širdies nepakankamumas
Pacientams, sergantiems širdies nepakankamumu, įprastinė pradinė losartano dozė yra 12,5 mg* kartą per parą. Dozę, atsižvelgiant į tai, kaip pacientas ją toleruoja, paprastai kas savaitę reikia didinti (t. y. 12,5 mg* kartą per parą vartojamą dozę pradžioje reikia didinti iki 25 mg* kartą per parą, po to iki 50 mg kartą per parą, po to iki 100 mg kartą per parą, iki didžiausios 150 mg dozės kartą per parą). 
* Vaistiniu preparatu Losacor 12,5 mg dozės vartoti neįmanoma. Reikia vartoti kitą rinkoje esantį tokio stiprumo losartano vaistinį preparatą.

Insulto rizikos mažinimas hipertenzija sergantiems pacientams, kuriems EKG yra dokumentuota kairiojo skilvelio hipertrofija
Įprastinė pradinė losartano dozė yra 50 mg kartą per parą. Atsižvelgiant į kraujospūdžio reakciją, galima skirti kartu vartoti mažą hidrochlorotiazido dozę ir (arba) losartano dozę padidinti iki 100 mg kartą per parą.

Ypatingos pacientų populiacijos
Pacientams, kurių kraujo tūris sumažėjęs
Pacientams, kurių kraujo tūris sumažėjęs (pvz., gydytiems didelėmis diuretikų dozėmis), pradinė dozė turi būti 25 mg kartą per parą (žr. 4.4 skyrių).

Pacientams, kurių inkstų funkcija sutrikusi, ir pacientams, kuriems atliekama hemodializė
Pacientams, kurių inkstų funkcija sutrikusi, ir pacientams, kuriems atliekama hemodializė, pradinės dozės koreguoti nereikia.

Pacientams, kurių kepenų funkcija sutrikusi
Pacientams, kurių kepenų funkcija buvo sutrikusi, reikia skirti mažesnę dozę. Pacientų, kuriems yra sunkus kepenų funkcijos sutrikimas, gydymo šiuo vaistiniu preparatu patirties nėra. Todėl pacientams, kuriems yra sunkus kepenų funkcijos sutrikimas, losartano vartoti negalima (žr. 4.3 ir 4.4 skyrius). 

Vaikų populiacija
Nuo 6 mėnesių iki mažiau nei 6 metų
Losartano saugumas ir veiksmingumas vaikams nuo 6 mėnesių iki mažiau nei 6 metų amžiaus nenustatytas. Turimi duomenys pateikiami 5.1 ir 5.2 skyriuose, tačiau dozavimo rekomendacijų pateikti negalima.

6 – 18 metų

Daugiau kaip 20 kg, bet mažiau kaip 50 kg, sveriantiems pacientams, kurie gali nuryti tabletes, rekomenduojama dozė yra 25 mg kartą per parą. Išskirtiniais atvejais dozę galima padidinti iki didžiausios, t.y. 50 mg, kuri geriama kartą per parą. Dozę reikia nustatyti, atsižvelgiant į kraujospūdžio reakciją.

Daugiau negu 50 kg sveriantiems pacientams įprastinė dozė yra 50 mg kartą per parą. Išskirtiniais atvejais dozę galima padidinti iki didžiausios, t.y. 100 mg, kuri geriama kartą per parą. Didesnių kaip 1,4 mg/kg kūno svorio (arba didesnių nei 100 mg) paros dozių poveikio vaikams tyrimų neatlikta.

Jaunesniems kaip 6 metų vaikams losartano vartoti nerekomenduojama, nes duomenų apie tokio amžiaus pacientų gydymą šiuo vaistiniu preparatu yra mažai.

Losartano nerekomenduojama vartoti vaikams, kurių glomerulų filtracijos greitis mažesnis kaip 30 ml/min/1,73 m², kadangi apie tokių pacientų gydymą šiuo vaistiniu preparatu duomenų nėra (žr. ir 4.4 skyrių).

Be to, losartanu nerekomenduojama gydyti vaikų, kurių kepenų funkcija sutrikusi (žr. ir 4.4 skyrių).

Senyviems žmonėms
Nors senyviems žmonėms dažniausiai dozės koreguoti nereikia, vis dėlto vyresnius negu 75 metų žmones reikia pradėti gydyti 25 mg doze.

Vartojimo metodas
Losacor reikia nuryti užsigeriant stikline vandens.
Losacor galima vartoti valgant ar nevalgius.

4.3	Kontraindikacijos

· Padidėjęs jautrumas veikliajai arba bet kuriai 6.1 skyriuje nurodytai pagalbinei medžiagai (žr. 4.4 ir 6.1 skyrius).
· Antras ir trečias nėštumo trimestrai (žr. 4.4 ir 4.6 skyrius).
· Sunkus kepenų funkcijos sutrikimas.
· Pacientams, kurie serga cukriniu diabetu arba kurių inkstų funkcija sutrikusi (GFG < 60 ml/min/1,73 m2), losartano negalima vartoti kartu su vaistiniais preparatais, kurių sudėtyje yra aliskireno (žr. 4.5 ir 5.1 skyrius).

4.4	Specialūs įspėjimai ir atsargumo priemonės

Padidėjęs jautrumas
Angioneurozinė edema. Pacientus, kuriems buvo angioneurozinė edema (veido, lūpų, ryklės ir (arba) liežuvio sutinimas), būtina atidžiai stebėti (žr. 4.8 skyrių).

Hipotenzija bei skysčių ir elektrolitų pusiausvyros sutrikimas
Pacientams, kurių organizme trūksta skysčių ir natrio dėl gydymo didelėmis diuretikų dozėmis, druskos stokos maiste, viduriavimo ar vėmimo, gali pasireikšti simptominė hipotenzija, ypač po pirmos ar padidintos dozės pavartojimo. Šias būkles reikia koreguoti prieš pradedant gydyti losartanu arba vartoti mažesnę pradinę vaistinio preparato dozę (žr. 4.2 skyrių). Tai taikytina ir 6 - 18 metų vaikams.

Elektrolitų pusiausvyros sutrikimas
Reikia turėti omenyje, kad diabetu sergantiems arba nesergantiems pacientams, kurių inkstai pažeisti, dažnai sutrinka elektrolitų pusiausvyra. Klinikinio tyrimo metu, kuriame dalyvavo pacientai, sergantys 2 tipo diabetu, susijusiu su nefropatija, metu losartaną vartojusiems tiriamiesiems hiperkalemija pasireiškė dažniau, negu vartojusiems placebą (žr. 4.8 skyrių). Reikia atidžiai sekti kalio koncentraciją plazmoje ir kreatinino klirenso rodiklius, ypač širdies nepakankamumu sergantiems pacientams, kurių kreatinino klirensas yra 30 – 50 ml/min. 
Losartano nerekomenduojama vartoti kartu su kalį sulaikančiais diuretikais, kalio papildais ar druskos pakaitalais, kuriuose yra kalio (žr. 4.5 skyrių).

Kepenų sutrikimas
Pacientams, kuriems yra buvęs kepenų funkcijos sutrikimas, reikia skirti mažesnę dozę, nes farmakokinetikos tyrimais įrodyta, kad kepenų ciroze sergančių ligonių kraujo plazmoje losartano koncentracija būna reikšmingai didesnė. Pacientų, kuriems yra sunkus kepenų funkcijos sutrikimas, gydymo losartanu patirties nėra, todėl pacientų, kuriems yra sunkus kepenų funkcijos sutrikimas, losartanu gydyti negalima (žr. 4.2, 4.3 ir 5.2 skyrius). 
Losartano nerekomenduojama vartoti ir vaikams, kurių kepenų funkcija sutrikusi (žr. 4.2 skyrių).

Inkstų sutrikimas 
Dėl renino, angiotenzino ir aldosterono sistemos slopinimo pacientams, ypač tiems, kurių inkstų funkcija yra priklausoma nuo renino, angiotenzino ir aldosterono sistemos, pvz., tiems, kurie serga sunkiu širdies nepakankamumu arba kurių inkstų funkcija yra sutrikusi prieš pradedant gydyti, buvo inkstų funkcijos pokyčių, įskaitant inkstų nepakankamumą. Kaip ir vartojant kitų vaistinių preparatų, veikiančių renino, angiotenzino ir aldosterono sistemą, pacientams, kuriems yra abiejų inkstų arba vieno, jeigu tik vienas funkcionuoja, arterijos stenozė, nustatytas urėjos ir kreatinino koncentracijos kraujyje padidėjimas. Nutraukus gydymą, šie inkstų funkcijos pokyčiai gali išnykti. Pacientus, kuriems yra abiejų inkstų arba vieno, jeigu tik vienas funkcionuoja, arterijos stenozė, losartanu reikia gydyti atsargiai. 

Vartojimas vaikams, kurių inkstų funkcija sutrikusi
Vaikų, kurių glomerulų filtracijos greitis yra < 30 ml/ min/1,73 m², losartanu gydyti nerekomenduojama, nes duomenų apie jo vartojimą nėra (žr. 4.2 skyrių).

Gydymo losartanu metu reikia reguliariai stebėti inkstų funkciją, nes ji gali susilpnėti. Tai taikytina ypač tais atvejais, kai losartano vartojama kitų būklių (karščiavimo, dehidracijos), galinčių sutrikdyti inkstų funkciją, metu.

Įrodyta, kad losartano vartojimas kartu su AKF inhibitoriais sutrikdo inkstų funkciją, todėl kartu šių vaistinių preparatų vartoti nerekomenduojama (žr. 4.5 skyrių).

Inkstų transplantacija
Pacientų, kuriems neseniai persodinti inkstai, gydymo šiuo vaistiniu preparatu patirties nėra.

Pirminis hiperaldosteronizmas
Pacientai, sergantys pirminiu hiperaldosteronizmu, į gydymą antihipertenziniais vaistiniais preparatais, kurie veikia slopindami renino ir angiotenzino sistemą, paprastai nereaguoja, todėl jų losartanu gydyti nerekomenduojama. 

Išeminė širdies liga ir smegenų kraujagyslių liga
Kaip ir vartojant kitų antihipertenzinių preparatų, pacientams, sergantiems išemine širdies liga ar smegenų kraujagyslių liga, per didelis kraujospūdžio sumažėjimas gali sukelti miokardo infarktą arba smegenų insultą.

Širdies nepakankamumas
Kaip ir vartojant kitų antihipertenzinių vaistinių preparatų, veikiančių renino ir angiotenzino sistemą, pacientams, sergantiems širdies nepakankamumu, susijusiu arba nesusijusiu su inkstų funkcijos sutrikimu, yra sunkios arterinės hipotenzijos ir inkstų funkcijos sutrikimo (dažnai ūminio) rizika. 

Pacientų, kuriems yra širdies nepakankamumas, susijęs su sunkiu inkstų funkcijos sutrikimu, sunkus širdies nepakankamumas (IV klasės pagal NYHA) ar širdies nepakankamumas ir simptominė gyvybei grėsminga širdies aritmija, gydymo losartanu patirtis yra nepakankama, todėl šių grupių pacientus losartanu reikia gydyti atsargiai. Losartanu kartu su beta adrenoblokatoriais reikia gydyti atsargiai (žr. 5.1 skyrių).

Aortos ar mitralinio vožtuvo stenozė, obstrukcinė hipertrofinė kardiomiopatija
Losartanu, kaip ir kitais vazodilatatoriais, pacientus, kuriems yra aortos ar mitralinio vožtuvo stenozė arba obstrukcinė hipertrofinė kardiomiopatija, rekomenduojama gydyti itin atsargiai. 

Specialus įspėjimas dėl pagalbinių medžiagų
Šio vaistinio preparato sudėtyje yra laktozės. Šio vaistinio preparato negalima vartoti pacientams, kuriems nustatytas retas paveldimas sutrikimas - galaktozės netoleravimas, visiškas laktazės trūkumas, gliukozės ir galaktozės malabsorbcija.

Šio vaistinio preparato tabletėje yra mažiau kaip 1 mmol (23 mg) natrio, t.y. jis beveik neturi reikšmės.

Nėštumas 
Nėščių moterų pradėti gydyti losartanu negalima. Išskyrus atvejus, kai tolesnis gydymas losartanu yra būtinas, planuojančioms pastoti moterims jį reikia keisti kitokiais antihipertenziniais vaistiniais preparatais, kurių vartojimo saugumas nėštumo metu ištirtas. Nustačius nėštumą, losartano vartojimą būtina nedelsiant nutraukti ir, jei reikia, skirti kitokį tinkamą gydymą (žr. 4.3 ir 4.6 skyrius).

Kiti specialūs įspėjimai ir atsargumo priemonės
Nustatyta, kad losartanas bei kiti angiotenzinui II jautrių receptorių blokatoriai, kaip ir angiotenziną konvertuojančio fermento inhibitoriai, juodaodžiams žmonėms kraujospūdį mažina akivaizdžiai silpniau negu nejuodaodžiams, galbūt todėl, kad hipertenzija sergančių juodaodžių pacientų organizme renino kiekis dažniau būna mažas.

Dvigubas renino, angiotenzino ir aldosterono sistemos (RAAS) nuslopinimas
Turima įrodymų, kad kartu vartojant AKF inhibitorius, angiotenzino II receptorių blokatorius ar aliskireną padidėja hipotenzijos, hiperkalemijos ir inkstų funkcijos susilpnėjimo (įskaitant ūminį inkstų nepakankamumą) rizika. Todėl nerekomenduojama dvigubai nuslopinti RAAS, vartojant AKF inhibitorių, angiotenzino II receptorių blokatorių ar aliskireno derinį (žr. 4.5 ir 5.1 skyrius).
Vis dėlto, jei dvigubas nuslopinimas laikomas absoliučiai būtinu, šis gydymas turi būti atliekamas tik prižiūrint specialistams ir dažnai bei atidžiai tiriant inkstų funkciją, elektrolitų koncentraciją bei kraujospūdį.

Pacientams, sergantiems diabetine nefropatija, negalima kartu vartoti AKF inhibitorių ir angiotenzino II receptorių blokatorių.

4.5	Sąveika su kitais vaistiniais preparatais ir kitokia sąveika

Losartano hipotenzinį poveikį gali stiprinti kiti antihipertenziniai vaistiniai preparatai. Vartojant kartu losartaną ir kitas hipotenziją, kaip nepageidaujamą reakciją, sukeliančias medžiagas (pvz., tricikliai antidepresantai, vaistiniai preparatai nuo psichozės, baklofenas ir amifostinas), gali padidėti hipotenzijos rizika.

Losartanas, daugiausia veikiant citochromui P 450 (CYP) 2C9, metabolizuojamas į aktyvų karboksirūgšties metabolitą. Klinikinio tyrimo metu nustatyta, kad flukonazolas (CYP 2C9 inhibitorius) sumažina aktyvaus metabolito koncentraciją 50 %. Pastebėta, kad gydant losartanu kartu su rifampicinu (metabolizmo fermentų induktorius), aktyvaus metabolito koncentracija kraujo plazmoje sumažėjo 40 %. Šios sąveikos klinikinė reikšmė nežinoma. Losartano vartojant kartu su fluvastatinu (silpnas CYP 2C9 inhibitorius), ekspozicijos pokyčių nenustatyta.

Kartu su losartanu, kaip ir su kitais vaistiniais preparatais, slopinančiais angiotenzino II gamybą arba poveikį, vartojami vaistiniai preparatai, kurie sulaiko organizme kalį (pvz., kalį sulaikantys diuretikai: amiloridas, triamterenas, spironolaktonas) ar gali padidinti kalio kiekį (pvz., heparinas), kalio papildai ar druskų pakaitalai, kuriuose yra kalio, gali padidinti kalio koncentraciją serume. Šių preparatų kartu su losartanu vartoti nerekomenduojama.

Kartu su AKF inhibitoriais vartojant ličio, pastebėtas laikinas ličio koncentracijos serume padidėjimas ir toksinio poveikio sustiprėjimas. Tokių pokyčių labai retais atvejais pasitaikė ir ličio vartojant kartu su angiotenzinui II jautrių receptorių blokatoriais. Ličiu ir kartu losartanu reikia gydyti atsargiai. Jei tokiu deriniu gydyti būtina, gydymo metu rekomenduojama matuoti ličio koncentraciją serume. 

Angiotenzinui II jautrių receptorių blokatorių vartojant kartu su nesteroidiniais vaistiniais preparatais nuo uždegimo (NVPNU), t.y. selektyviais COX-2 inhibitoriais, priešuždegiminėmis acetilsalicilo rūgšties dozėmis ar neselektyviais NVPNU, gali susilpnėti antihipertenzinis poveikis. Angiotenzinui II jautrių receptorių blokatorių arba diuretikų ir NVPNU vartojant kartu, gali padidėti inkstų funkcijos silpnėjimo, įskaitant galimą ūminį inkstų nepakankamumą, rizika ir kalio koncentracija serume, ypač pacientams, kurių inkstų funkcija yra silpna prieš pradedant gydyti. Šių vaistinių preparatų deriniu reikia gydyti atsargiai, ypač senyvus pacientus. Pacientus būtina tinkamai hidruoti ir sekti inkstų funkciją, pradėjus taikyti kompleksinį gydymą bei periodiškai jo metu.

Klinikinių tyrimų duomenys parodė, kad, palyginti su vieno RAAS veikiančio preparato vartojimu, dvigubas renino, angiotenzino ir aldosterono sistemos (RAAS) nuslopinimas, kai vartojamas AKF inhibitorių, angiotenzino II receptorių blokatorių ar aliskireno derinys, siejamas su dažniau pasitaikančiais nepageidaujamais reiškiniais, tokiais kaip hipotenzija, hiperkalemija ir inkstų funkcijos susilpnėjimas (įskaitant ūminį inkstų nepakankamumą) (žr. 4.3, 4.4 ir 5.1 skyrius).

4.6	Vaisingumas, nėštumo ir žindymo laikotarpis

Nėštumas
Pirmuoju nėštumo trimestru AIIRB vartoti nerekomenduojama (žr. 4.4 skyrių). Antruoju ir trečiuoju nėštumo trimestrais jų vartoti draudžiama (žr. 4.3 ir 4.4 skyrius).

Epidemiologiniai duomenys apie teratogeninio poveikio riziką po ekspozicijos AKF inhibitoriais per pirmąjį nėštumo trimestrą yra negalutiniai. Vis dėlto nedidelio rizikos padidėjimo paneigti negalima. Kol nėra kontroliuojamų epidemiologinių tyrimų duomenų apie riziką, susijusią su AIIRB vartojimu, pastarosios grupės vaistiniai preparatai taip pat gali būti susiję su panašia rizika. Išskyrus atvejus, kai manoma, jog tęsti gydymą AIIRB (angiotenzino receptorių blokatoriumi) yra būtina, planuojančių nėštumą moterų gydymą reikia pakeisti į alternatyvų antihipertenzinį gydymą, kurio saugumo profilis nėštumo metu yra žinomas. Jei nustatoma, jog moteris nėščia, būtina nedelsiant nutraukti AIIRB vartojimą ir, jei reikalinga, pradėti alternatyvų gydymą.
Ekspozicija AIIRB per antrąjį ir trečiąjį nėštumo trimestrus sukelia toksinį poveikį žmogaus vaisiui (susilpnėja inkstų veikla, sumažėja vaisiaus vandenų kiekis, lėčiau kaulėja kaukolė) ir naujagimiui (atsiranda inkstų veiklos nepakankamumas, hipotenzija, hipokalemija) (taip pat žr. 5.3 skyrių). 
Jei nuo antrojo nėštumo trimestro būna ekspozicija AIIRB, rekomenduojama ultragarsu tikrinti vaisiaus inkstų veiklą bei kaukolę.
Kūdikius, kurių motinos vartoja AIIRB, reikia atidžiai stebėti dėl galimos hipotenzijos (taip pat žr. 4.3 ir 4.4 skyrius).

Žindymas
Kadangi nėra informacijos apie Losacor vartojimą žindymo metu, Losacor yra nerekomenduojamas, ir alternatyvus gydymas vaistiniu preparatu, geriau ištirtu dėl saugumo žindymo metu yra tinkamesnis, ypač žindant naujagimius bei prieš laiką gimusius kūdikius. 

4.7	Poveikis gebėjimui vairuoti ir valdyti mechanizmus

Poveikio gebėjimui vairuoti ir valdyti mechanizmus tyrimų neatlikta. Vis dėlto vairuojant ar valdant mechanizmus būtina prisiminti, kad vartojant antihipertenzinių vaistinių preparatų kartais gali pasireikšti galvos svaigimas ar mieguistumas, ypač gydymo pradžioje ar padidinus dozę. 

4.8	Nepageidaujamas poveikis

Losartanas buvo vertintas tokių klinikinių tyrimų metu:
· Kontroliuojamame klinikiniame tyrime, kuriame dalyvavo > 3000 suaugusių (18 metų ir vyresnių) pacientų, sirgusių pirmine arterine hipertenzija;
· Kontroliuojamame klinikiniame tyrime, kuriame dalyvavo 177 arterine hipertenzija sirgę vaikai nuo 6 iki 16 metų amžiaus;
· Kontroliuojamame klinikiniame tyrime, kuriame dalyvavo > 9000 arterine hipertenzija sirgusių pacientų nuo 55 iki 80 metų amžiaus, kuriems buvo kairiojo skilvelio hipertrofija (žr. LIFE tyrimą 5.1 skyriuje);
· Kontroliuojamame klinikiniame tyrime, kuriame dalyvavo > 7700 suaugusių pacientų, kuriems buvo lėtinis širdies nepakankamumas (žr. ELITE I, ELITE II ir HEAAL tyrimus 5.1 skyriuje);
· Kontroliuojamame klinikiniame tyrime, kuriame dalyvavo > 1500 vyresnių nei 31 metų pacientų, sirgusių 2‑ojo tipo cukriniu diabetu bei esant proteinurijai (žr. RENAAL tyrimą 5.1 skyriuje).

Šių klinikinių tyrimų metu dažniausiai stebėtas nepageidaujamas reiškinys buvo svaigulys.

Nepageidaujamo poveikio dažnis apibūdinamas taip: labai dažnas (≥ 1/10), dažnas (nuo ≥ 1/100 iki < 1/10), nedažnas (nuo ≥ 1/1000 iki < 1/100), retas (nuo ≥ 1/10000 iki < 1/1000), labai retas (< 1/10000) ir nežinomas (negali būti apskaičiuotas pagal turimus duomenis).

1 lentelė. Nepageidaujamų reakcijų dažnis, nustatytas iš placebu kontroliuojamų klinikinių tyrimų ir patirties po vaistinio preparato patekimo į rinką.

1Įskaitant gerklų ir tikrojo balso aparato, veido, lūpų, ryklės ir (arba) liežuvio sutinimą (sukeliantį kvėpavimo takų obstrukciją) (kai kuriems šių pacientų jau anksčiau buvo pasireiškusi angioneurozinė edema, kai jie vartojo kitų vaistinių preparatų, įskaitant AKF inhibitorius).
2Įskaitant Henoko-Šionlaino (Henoch-Schönlein) purpurą.
3Ypač pacientams, kurių kraujo tūris sumažėjęs, pvz., pacientams, kuriems yra sunkus širdies nepakankamumas ar kurie gydomi didelėmis diuretikų dozėmis. 
4Dažna pacientams, vietoje 50 mg losartano vartojusiems 150 mg losartano dozę.
5Klinikiniame tyrime, kuriame dalyvavo 2‑ojo tipo cukriniu diabetu ir nefropatija sergantys pacientai, >5,5 mmol/l hiperkalemija pasireiškė 9,9 % losartano tabletėmis gydytų pacientų ir 3,4 % placebą vartojusių pacientų.
6Nutraukus gydymą paprastai išnykdavo.

Toliau išvardytos papildomos nepageidaujamos reakcijos, kurios losartanu gydytiems pacientams pasireiškė dažniau, negu vartojusiems placebą (dažnis nežinomas): nugaros skausmas, šlapimo takų infekcija ir į gripą panašūs simptomai.

Inkstų ir šlapimo takų sutrikimai
Dėl renino, angiotenzino ir aldosterono sistemos slopinimo, rizikos grupių pacientams buvo inkstų funkcijos pokyčių, įskaitant inkstų nepakankamumą, atvejų. Nutraukus gydymą, šie inkstų funkcijos pokyčiai gali išnykti (žr. 4.4 skyrių).

Vaikų populiacija
Nustatytos nepageidaujamos reakcijos vaikams yra panašios į pasireiškusias suaugusiems žmonėms.
Vaikų populiacijos tyrimų duomenų yra nedaug.

Pranešimas apie įtariamas nepageidaujamas reakcijas
Svarbu pranešti apie įtariamas nepageidaujamas reakcijas, pastebėtas po vaistinio preparato registracijos, nes tai leidžia nuolat stebėti vaistinio preparato naudos ir rizikos santykį. Sveikatos priežiūros specialistai turi pranešti apie bet kokias įtariamas nepageidaujamas reakcijas, užpildę interneto svetainėje http://www.vvkt.lt/ esančią formą, ir pateikti ją Valstybinei vaistų kontrolės tarnybai prie Lietuvos Respublikos sveikatos apsaugos ministerijos vienu iš šių būdų: raštu (adresu Žirmūnų g. 139A, LT 09120 Vilnius), faksu (nemokamu fakso numeriu (8 800) 20 131), elektroniniu paštu (adresu NepageidaujamaR@vvkt.lt), per interneto svetainę (adresu http://www.vvkt.lt).

4.9	Perdozavimas

Apsinuodijimo simptomai
Duomenų apie perdozavimo atvejus žmonėms yra nedaug. Labiausiai tikėtini perdozavimo simptomai galėtų būti hipotenzija ir tachikardija. Dėl parasimpatinės (nervo klajoklio) stimuliacijos galėtų pasireikšti bradikardija. 

Apsinuodijimo gydymas
Pasireiškus simptominei hipotenzijai reikia pradėti palaikomąjį gydymą.
Gydymas priklauso nuo laiko, praėjusio po vaistinio preparato vartojimo, ir simptomų pobūdžio bei sunkumo. Pirmiausia reikia stabilizuoti širdies ir kraujagyslių sistemą. Jeigu vaistinio preparato buvo pavartota per burną, reikia duoti gerti pakankamą aktyvintos anglies dozę. Būtina atidžiai stebėti gyvybinių funkcijų parametrus, prireikus − koreguoti gyvybines funkcijas. 
Hemodialize neįmanoma pašalinti nei losartano, nei aktyvaus jo metabolito.


5.	FARMAKOLOGINĖS SAVYBĖS

5.1	Farmakodinaminės savybės

Farmakoterapinė grupė – renino – angiotenzino sistemą veikiančios medžiagos, angiotenzino II antagonistai
ATC kodas − C09CA01

Losartanas yra sintetinis, geriamasis angiotenzino II receptorių (AT1 tipo) blokatorius. Stiprus vazokonstriktorius angiotenzinas II yra svarbiausias aktyvus renino ir angiotenzino sistemos hormonas ir svarbus hipertenzijos patofiziologiją lemiantis veiksnys. Angiotenzinas II prisijungia prie AT1 receptorių, kurių yra daugelyje audinių (pvz., lygiuosiuose kraujagyslių raumenyse, antinksčiuose, inkstuose ir širdyje), todėl sukelia tam tikrą biologinį poveikį, įskaitant vazokonstrikciją bei aldosterono išsiskyrimą. Be to, angiotenzinas II stimuliuoja lygiųjų raumenų ląstelių proliferaciją.

Losartanas selektyviai blokuoja AT1 receptorius. Tiek losartanas, tiek jo farmakologiškai aktyvus karboksirūgšties metabolitas (E-3174) in vitro ir in vivo blokuoja visą fiziologiškai reikšmingą angiotenzino II poveikį, nesvarbu, koks jo sintezės būdas ir šaltinis.

Losartanas nesukelia agonistinio poveikio ir neblokuoja kitų kardiovaskulinės sistemos reguliacijai svarbių hormonų receptorių ar jonų kanalų. Be to, losartanas neslopina AKF (kininazės II) – fermento, kuris skaldo bradikininą. Dėl to neskatinamas bradikinino medijuojamas nepageidaujamas poveikis.

Vartojant losartano, kraujo plazmoje padidėja renino aktyvumas, nes nefunkcionuoja neigiamas grįžtamasis ryšys tarp angiotenzino II koncentracijos ir renino sekrecijos. Padidėjus renino aktyvumui kraujo plazmoje, padidėja angiotenzino II koncentracija plazmoje. Nepaisant jos padidėjimo, antihipertenzinis aktyvumas bei aldosterono koncentracijos mažinimas išlieka, vadinasi, angiotenzinui II jautrių receptorių blokada yra veiksminga. Nutraukus losartano vartojimą kraujo plazmoje renino aktyvumas ir angiotenzino II kiekis per tris paras sumažėja iki pradinių reikšmių.

Tiek losartano, tiek svarbiausio aktyvaus jo metabolito afinitetas AT1 receptoriams yra daug didesnis nei AT2 receptoriams. Aktyvaus metabolito poveikis yra 10 - 40 kartų stipresnis nei losartano, vertinant atitinkamu svorio santykiu.

Hipertenzijos tyrimai

Kontroliuojamų klinikinių tyrimų metu pacientams, sergantiems lengva arba vidutinio sunkumo hipertenzija, kartą per parą vartojama losartano dozė statistiškai reikšmingai sumažino sistolinį ir diastolinį kraujospūdį. Kraujospūdžio matavimo, praėjus 24 val. ir 5 – 6 val. po dozės pavartojimo, duomenų palyginimas rodo, kad kraujospūdis mažėja 24 valandų laikotarpiu. Natūralus kraujospūdžio svyravimas paros metu išliko. Kraujospūdžio sumažėjimas intervalo tarp dozių pabaigoje atitiko maždaug 70-80 % to sumažėjimo, kuris pasireiškė praėjus 5 – 6 val. po preparato pavartojimo. 

Losartano vartojimą nutraukus, hipertenzija sergantiems pacientams staigiai kraujospūdis nepadidėjo. Nors losartanas ženkliai sumažino kraujospūdį, tačiau kliniškai reikšmingai neveikė širdies susitraukimų dažnio.

Losartanas vienodai veiksmingas vyrams ir moterims, jaunesniems kaip 65 metų ir vyresniems pacientams, sergantiems hipertenzija. 



LIFE tyrimas
Losartano poveikio hipertenzijos vertinamajai baigčiai mažinti tyrimas (ang. The Losartan Intervention For Endpoint reduction in hypertension, LIFE) buvo atsitiktinių imčių, trigubai aklas, aktyviu vaistiniu preparatu kontroliuojamas tyrimas, kuriame dalyvavo 9193 hipertenzija sergantys 55 - 80 metų pacientai, kuriems EKG tyrimu buvo nustatyta kairiojo skilvelio hipertrofija. Tiriamieji atsitiktinių imčių būdu buvo suskirstyti į dvi grupes. Vienos grupės pacientams buvo skirta kartą per parą vartoti po 50 mg losartano, kitos  po 50 mg atenololio. Jei kraujospūdis reikiamai nemažėjo (t. y. netapo < 140/90 mm Hg), pirmiausia buvo skirta papildomai vartoti 12,5 mg hidrochlorotiazido paros dozę, vėliau prireikus losartano ir atenololio dozė buvo didinama iki kartą per parą geriamos 100 mg dozės. Kad kraujospūdis mažėtų tiek, kiek reikia, prireikus buvo skiriama papildomai vartoti ir kitų antihipertenzinių vaistinių preparatų, išskyrus AKF inhibitorius, angiotenzino II jautrių receptorių blokatorius ir beta adrenoblokatorius. 

Tiriamieji buvo stebimi vidutiniškai 4,8 metus. 

Pirmaeilė vertinamoji baigtis buvo bendra, t. y. kardiovaskulinis mirštamumas ir ligotumas, nustatytas pagal bendrą kardiovaskulinės mirties, smegenų insulto ir miokardo infarkto dažnio mažėjimą. Nors abiejų grupių tiriamųjų kraujospūdis mažėjo reikšmingai ir tiek pat, pacientams, kuriems bendra vertinamoji baigtis buvo nustatyta, losartanas riziką sumažino 13 % (p = 0,021, 95 % PI: 0,77 - 0,98), daugiau negu atenololis. Tai daugiausiai priklausė nuo smegenų insulto dažnio sumažėjimo. Smegenų insulto riziką losartanas sumažino 25  daugiau negu atenololis (p = 0,001, 95 % PI: 0,63 – 0,89). Kardiovaskulinės mirties ir miokardo infarkto dažnis abiejų grupių pacientams reikšmingai nesiskyrė. 

Rasė
LIFE tyrimo metu losartanu gydytiems juodaodžiams pacientams pirmaeilės bendros vertinamosios baigties, t.y., širdies ir kraujagyslių sistemos sutrikimų (pvz., miokardo infarkto ir kardiovaskulinės mirties) ir ypač insulto, rizika buvo didesnė, negu gydytiems atenololiu. Vadinasi, LIFE tyrimo metu gauti duomenys apie losartano ir atenololio įtaką kardiovaskuliniam mirštamumui ir ligotumui netaikytini juodaodžiams pacientams, sergantiems hipertenzija ir kairiojo skilvelio hipertrofija.

RENAAL tyrimas
Angiotenzinui II jautrių receptorių blokatoriaus losartano įtaka nuo insulino nepriklausomo diabeto vertinamosios baigties mažėjimui tyrimas RENAAL (ang. The Reduction of Endpoints in NIDDM with the Angiotensin II Receptor Losartan) buvo kontroliuojamas klinikinis tyrimas, atliktas visame pasaulyje su 1513 2 tipo cukriniu diabetu sergančių pacientų, kuriems buvo proteinurija ir hipertenzija arba pastarosios ligos nebuvo. Tyrimo metu losartanu buvo gydytas 751 pacientas. 

Tyrimo tikslas  įrodyti, kad losartano kalio druska, be naudingo kraujospūdį mažinančio poveikio, sukelia dar ir inkstus saugantį poveikį.Pacientams, kuriems buvo proteinurija ir kurių kraujo serume kreatinino koncentracija buvo 1,3 – 3 mg/dl, atsitiktinių imčių būdu buvo suskirstyti į dvi grupes. Vienos grupės tiriamiesiems kartu su jau vartojamais antihipertenziniais vaistiniais preparatais, išskyrus AKF inhibitorius ir angiotenzino II jautrių receptorių blokatorius, buvo skirta kartą per parą gerti 50 mg losartano dozę, kuri prireikus buvo didinama, kad pasireikštų kraujospūdžio reakcija, kitos grupės  placebo. 

Tyrėjams buvo nurodyta, kad prireikus kartą per parą geriamą tiriamojo vaistinio preparato dozę galima didinti iki 100 mg. 72 % pacientų didžiąją tyrimo laikotarpio dalį gėrė po 100 mg kartą per parą. Abiejų grupių tiriamiesiems prireikus buvo leista papildomai vartoti kitų antihipertenzinių preparatų (diuretikų, kalcio kanalų blokatorių, alfa ar beta adrenoreceptorių blokatorių bei centrinio poveikio vaistinių preparatų). Pacientai buvo stebimi ne ilgiau kaip 4,6 metų (vidutiniškai 3,4 m.). Pirmaeilė vertinamoji baigtis buvo sudėtinė, t. y. kreatinino kiekio kraujo serume padvigubėjimas ir galutinė inkstų nepakankamumo stadija (dializės ar inkstų persodinimo būtinumas) arba mirtis. 

Rezultatai rodo, kad pacientams, kuriems pirmaeilė vertinamoji baigtis buvo nustatyta, losartanas (327 apraiškos) palyginti su placebu (359 apraiškos), riziką sumažino 16,1 % (p=0,022). Tyrimo rezultatai rodo, kad losartanu gydytiems pacientams reikšmingai sumažėjo atskirų vertinamosios baigties komponentų ir jų derinių rizika: kreatinino koncentracijos serume padvigubėjimo rizika sumažėjo 25,3 % (p = 0,006), galutinės inkstų nepakankamumo stadijos rizika  28,6 % p = 0,002), galutinės inkstų nepakankamumo stadijos arba mirties rizika  19,9  (p = 0,009), kreatinino koncentracijos serume padvigubėjimo arba galutinės inkstų nepakankamumo stadijos rizika  21 % (p = 0,01). 

Mirtingumo dėl visų priežasčių dažnis abiejų grupių pacientams reikšmingai nesiskyrė. Šio tyrimo metu tiriamieji losartaną paprastai toleravo gerai: dėl nepageidaujamų reakcijų losartano ir placebo vartojimo nutraukimo dažnis buvo panašus. 

HEAAL tyrimas
Širdies nepakankamumo, kaip tyrimo tikslo, vertinimo tiriant gydymą angiotenzino II receptorių blokatoriumi losartanu (angl. The Heart Failure Endpoint Evaluation of Angiotensin II Antagonist Losartan (HEAAL) tyrimas buvo kontroliuojamas klinikinis tyrimas, atliktas visame pasaulyje su 3834 pacientais nuo 18 iki 98 metų amžiaus, kuriems buvo širdies nepakankamumas (II – IV klasės pagal NYHA), netoleravusiais gydymo AKF inhibitoriais. Pacientams atsitiktine tvarka buvo paskirta vartoti arba losartano 50 mg, arba losartano 150 mg dozė vieną kartą per parą papildomai prie įprasto gydymo, išskyrus AKF-inhibitorius.

Pacientai buvo stebimi ilgiau kaip 4 metus (mediana – 4,7 metų). Pirmaeilė tyrimo vertinamoji baigtis buvo kombinuota vertinamoji baigtis, susidedanti iš visų mirties dėl bet kokios priežasties ar hospitalizacijos dėl širdies nepakankamumo atvejų.

Rezultatai įrodė, kad gydymas 150 mg losartano doze (828 reiškiniai), lyginant su 50 mg losartano doze (889 reiškiniai), lėmė 10,1 % mažesnį pavojų (p = 0,027; 95 % pasikliautinasis intervalas 0,82 – 0,99) daugumai pirmaeilę kombinuotąją vertinamąją baigtį pasiekusių pacientų. Tai daugiausia priskirtina hospitalizacijos dėl širdies nepakankamumo dažnio sumažėjimui. Gydymas 150 mg losartano doze sumažino hospitalizacijos dėl širdies nepakankamumo riziką 13,5 % santykinai labiau, nei 50 mg losartano dozė (p = 0,025; 95 % pasikliautinasis intervalas 0,76 – 0,98). Mirčių dėl bet kokios priežasties dažnis tarp gydymo grupių reikšmingai nesiskyrė. Inkstų pažeidimas, hipotenzija ir hiperkalemija buvo dažnesni 150 mg grupėje, nei 50 mg grupėje, tačiau šie nepageidaujami reiškiniai reikšmingai dažnesnio gydymo nutraukimo 150 mg grupėje nenulėmė.

ELITE-I ir ELITE-II tyrimai 
48 savaites trukusio tyrimo ELITE, kuriame dalyvavo 722 širdies nepakankamumu (II-IV klasės pagal NYHA) sergantys pacientai, metu losartano ir kaptoprilio įtakos pirmaeilei veiksmingumo vertinamajai baigčiai, t. y. ilgalaikiui inkstų funkcijos pokyčiui, skirtumo nepastebėta. ELITE I tyrimo metu nustatyto rezultato, kad losartanas, palyginti su kaptopriliu, mažina mirtingumo riziką, tolesnis ELITE II tyrimas, kuris yra aprašytas žemiau, nepatvirtino. 

ELITE II tyrimo metu buvo lygintas losartano, vartojamo po 50 mg kartą per parą (kartą per parą geriama pradinė 12,5 mg dozė iš pradžių buvo padidinta iki 25 mg, vėliau  iki 50 mg), ir kaptoprilio, vartojamo po 50 mg 3 kartus per parą (tris kartus per parą geriama pradinė 12,5 mg dozė iš pradžių buvo padidinta iki 25 mg, vėliau − iki 50 mg), poveikis. Pirmaeilė veiksmingumo vertinamoji baigtis šio žvalgomojo tyrimo metu buvo mirtingumas dėl visų priežasčių. 

Tyrime dalyvavę 3152 širdies nepakankamumu (II-IV klasės pagal NYHA) sergantys pacientai buvo stebimi beveik 2 metus (vidutiniškai 1,5 m.), kad būtų galima nustatyti, ar losartanas mirtingumą dėl bet kokios priežasties mažina labiau, negu kaptoprilis. Vertinant pirminį tikslą, statistiškai reikšmingo skirtumo tarp losartano ir kaptoprilio poveikio mažinant bendrą mirčių skaičių nebuvo.

Šių abiejų kontrolinių lyginamųjų (poveikis lygintas ne su placebo) klinikinių tyrimų metu širdies nepakankamumu sergantys pacientai losartaną toleravo geriau negu kaptoprilį: vartojimo nutraukimo dėl nepageidaujamo poveikio bei kosulio dažnis buvo reikšmingai mažesnis. 

ELITE II tyrimo metu mažam tiriamųjų skaičiui (22 % visų širdies nepakankamumu sergančių pacientų), kurie pradžioje buvo gydyti beta adrenoblokatoriais, mirtingumo dažnis padidėjo.

Dviguba renino, angiotenzino ir aldosterono sistemos (RAAS) blokada
Dviem dideliais atsitiktinės atrankos, kontroliuojamais tyrimais (ONTARGET (angl. ONgoing Telmisartan Alone and in combination with Ramipril Global Endpoint Trial) ir VA NEPHRON-D (angl. The Veterans Affairs Nephropathy in Diabetes)) buvo ištirtas AKF inhibitoriaus ir angiotenzino II receptorių blokatoriaus derinio vartojimas.
ONTARGET tyrime dalyvavo pacientai, kurių anamnezėje buvo širdies ir kraujagyslių ar smegenų kraujagyslių liga arba 2 tipo cukrinis diabetas ir susijusi akivaizdi organų-taikinių pažaida. VA NEPHRON-D tyrimas buvo atliekamas su pacientais, sergančiais 2 tipo cukriniu diabetu ir diabetine nefropatija.
Šie tyrimai neparodė reikšmingo teigiamo poveikio inkstų ir (arba) širdies ir kraujagyslių ligų baigtims ir mirštamumui, bet, palyginti su monoterapija, buvo pastebėta didesnė hiperkalemijos, ūminio inkstų pažeidimo ir (arba) hipotenzijos rizika. Atsižvelgiant į panašias farmakodinamines savybes, šie rezultatai taip pat galioja kitiems AKF inhibitoriams ir angiotenzino II receptorių blokatoriams.

Todėl pacientams, sergantiems diabetine nefropatija, negalima kartu vartoti AKF inhibitorių ir angiotenzino II receptorių blokatorių.

ALTITUDE (angl. Aliskiren Trial in Type 2 Diabetes Using Cardiovascular and Renal Disease Endpoints) tyrimu buvo siekiama ištirti, ar būtų naudingas aliskireno įtraukimas į standartinį pacientų, sergančių 2 tipo cukriniu diabetu ir lėtine inkstų liga, širdies ir kraujagyslių liga arba abiem ligomis, gydymą AKF inhibitoriumi arba angiotenzino II receptorių blokatoriumi. Tyrimas buvo nutrauktas pirma laiko, nes padidėjo nepageidaujamų baigčių rizika. Mirčių nuo širdies ir kraujagyslių ligų ir insulto atvejų skaičius aliskireno grupėje buvo didesnis nei placebo grupėje, o nepageidaujami reiškiniai ir sunkūs nepageidaujami reiškiniai (hiperkalemija, hipotenzija ir inkstų funkcijos sutrikimai) aliskireno grupėje taip pat pasireiškė dažniau nei placebo grupėje.

Vaikų populiacija
Vaikų hipertenzija
Antihipertenzinis losartano poveikis nustatinėtas klinikiniu tyrimu, kuriame dalyvavo 177 hipertenzija sergantys 6 - 16 metų vaikai, kurių kūno svoris buvo didesnis negu 20 kg, glomerulų filtracijos greitis − didesnis negu 30 ml/min./1,73 m2. Pacientams, sveriantiems daugiau kaip 20 kg, bet mažiau kaip 50 kg, buvo skirta vartoti 2,5 mg, 25 mg arba 50 mg losartano dozę kartą per parą, daugiau negu 50 kg svėrusiems pacientams – 5 mg, 50 mg arba 100 mg losartano dozę kartą per parą. Po trijų savaičių gydymo kartą per parą vartojama losartano doze, kraujospūdžio sumažėjimas prieš kitos dozės vartojimą priklausė nuo dozės dydžio.

Apskritai, atsakas priklausė nuo dozės dydžio. Mažą dozę vartojusių tiriamųjų grupę palyginus su vidutinę dozę vartojusių grupe, dozės ir atsako ryšys buvo labai akivaizdus (I etapas: -6,2 mm Hg, palyginti su -11,65 mm Hg), tačiau vidutinę dozę vartojusių tiriamųjų grupę palyginus su didelę dozę vartojusių grupe, šis ryšys buvo mažesnis (I etapas: -11,65 mm Hg, palyginti su -12,21 mm Hg). Panašu, kad tirtos mažiausios dozės (2,5 mg ir 5 mg), atitinkančios vidutinę 0,07 mg/kg kūno svorio paros dozę, neužtikrina pastovaus antihipertenzinio veiksmingumo.

Šie rezultatai buvo patvirtinti tyrimo II etapu, kurio metu pacientai po trijų gydymo savaičių atsitiktinių imčių būdu buvo atrinkti toliau vartoti losartano arba placebo. Palyginti su vartojusiais placebo, kraujospūdžio padidėjimo skirtumas buvo didžiausias vartojusiems vidutinę losartano dozę (vartojusiems vidutinę dozę −6,70 mm Hg, vartojusiems didelę dozę −5,38 mm Hg). Tiek placebo vartojusiems pacientams, tiek tęstinio tyrimo metu vartojusiems mažiausią tirtą losartano dozę, mažiausio diastolinio kraujospūdžio padidėjimas buvo vienodas. Tai patvirtina, kad mažiausios losartano dozės kiekvienos grupės pacientams reikšmingo antihipertenzinio poveikio nedarė.

Ilgalaikis losartano poveikis augimui, brendimui ir bendrajam vystymuisi netirtas. Antihipertenzinio gydymo losartanu ilgalaikis veiksmingumas mažinant vaikų kardiovaskulinį mirštamumą ir ligotumą netirtas.

Klinikinio 12 savaičių trukmės placebu ir veikliąja medžiaga (amlodipinu) kontroliuojamo tyrimo, kuriame dalyvavo vaikai, kuriems buvo proteinurija ir hipertenzija (N=60) arba kraujospūdis buvo normalus (N=246), metu buvo vertinamas losartano poveikis proteinurijai. Proteinurija buvo nustatoma, kai baltymo kiekio šlapime ir kreatinino santykis buvo 0,3 arba daugiau. Hipertenzija sergantiems pacientams (nuo 6 iki 18 metų) atsitiktinės atrankos būdu buvo skiriamas arba losartanas (n=30), arba amlodipinas (n=30). Pacientams (nuo 1 iki 18 metų), kuriems kraujospūdis buvo normalus, atsitiktinės atrankos būdu buvo skiriamas arba losartanas (n=122), arba placebas (n=124). Losartano buvo skiriamos nuo 0,7 mg/kg iki 1,4 mg/kg dozės (iki didžiausios 100 mg per parą dozės). Amlodipino buvo skiriamos nuo 0,05 mg/kg iki 0,2 mg/kg dozės (iki didžiausios 5 mg per parą dozės).

Apskritai, po 12 savaičių gydymo pacientams, vartojusiems losartano, nustatytas statistiškai reikšmingas proteinurijos sumažėjimas 36 % nuo pradinio lygio, palyginti su 1 % padidėjimu placebo arba amlodipino grupės pacientams (p ≤0,001). Hipertenzija sergantiems pacientams, vartojusiems losartano, proteinurija nuo pradinio lygio sumažėjo -41,5 % (95 % PI -29,9;-51,1), palyginti su +2,4 % (95 % PI -22,2;14,1) padidėjimu vartojusiems amlodipino. Tiek sistolinio, tiek diastolinio kraujospūdžių sumažėjimas buvo didesnis losartano grupėje (-5,5 ir -3,8 mmHg), palyginti su amlodipino grupe (-0,1 ir +0,8 mm Hg). Vaikams, kuriems kraujospūdis buvo normalus, nustatytas nežymus kraujospūdžio sumažėjimas losartano grupėje (-3,7 ir -3,4 mm Hg), palyginti su placebo grupe. Reikšmingos koreliacijos tarp proteinurijos ir kraujospūdžio sumažėjimo nebuvo pastebėta, tačiau yra galimybė, kad dėl kraujospūdžio sumažėjimo iš dalies galėjo sumažėti proteinurija losartano grupėje.

Ilgalaikiai losartano poveikiai proteinurija sirgusiems vaikams buvo tirti iki 3 metų trukmės atviroje to paties tyrimo pratęsimo saugumo fazėje, kurioje buvo pakviesti dalyvauti visi 12 savaičių bazinį tyrimą užbaigę pacientai. Atviroje tyrimo pratęsimo fazėje pradėję dalyvauti iš viso 268 pacientai buvo pakartotinai atsitiktinių imčių būdu suskirstyti į grupes vartoti losartaną (N = 134) arba enalaprilį (N = 134), o 109 pacientų stebėsena truko 3 metus ar ilgiau (buvo iš anksto numatyta pratęsimo laikotarpio pabaiga, kai daugiau kaip 100 pacientų užbaigia 3 metų ar ilgesnį stebėsenos laikotarpį). Losartano ir enalaprilio dozių ribos, skiriant juos tyrėjo nuožiūra, buvo atitinkamai nuo 0,30 iki 4,42 mg/kg/per parą ir nuo 0,02 iki 1,13 mg/kg/per parą. Tyrimo pratęsimo fazės metu daugumai pacientų buvo neviršyta didžiausia paros dozė 50 mg mažiau kaip 50 kg sveriantiems pacientams ir 100 mg daugiau kaip 50 kg sveriantiems pacientams. 

Apibendrinant, saugumo pratęsimo rezultatai parodė, kad visus 3 metus losartanas buvo gerai toleruojamas ir sąlygojo pastovų proteinurijos sumažėjimą pastebimai nekintant glomerulų filtracijos greičiui (GFG). Pacientams, kurių kraujospūdis buvo normalus (N = 205), už losartano poveikį skaitine reikšme didesnis enalaprilio poveikis buvo proteinurijai (-33,0 % (95 % PI: -47,2;-15,0), lyginant su -16,6 % (95 % PI: -34,9; 6,8)) ir GFG (9,4 (95 % PI: 0,4; 18,4), lyginant su -4,0 (95 % PI: -13,1; 5,0) ml/min/1,73 m2)). Pacientams, kurių kraujospūdis buvo padidėjęs (n = 49), losartano poveikis proteinurijai (-44,5 % (95 % PI: -64,8; -12,4), lyginant su -39,5 % (95 % PI -62,5; -2,2)) ir GFG (18,9 (95 % PI: 5,2; 32,5), lyginant su -13,4 (95 % PI: -27,3; 0,6) ml/min/1,73 m2) skaitine reikšme buvo didesnis.

Losartano saugumo ir veiksmingumo vaikams nuo 6 mėnesių iki 6 metų amžiaus, sergantiems  arterine hipertenzija ištyrimui buvo atliktas atviras, eilės dozių klinikinis tyrimas. Iš viso 101 pacientui atsitiktine tvarka buvo paskirta viena iš trijų skirtingų, dar neįteisinto vartojimo, pradinių losartano dozių: maža, 0,1 mg/kg/per parą dozė (N = 33), vidutinė, 0,3 mg/kg/per parą dozė (N = 34) arba didelė, 0,7 mg/kg/per parą dozė (N = 34). Iš jų 27 buvo kūdikiai, kurie buvo apibrėžti kaip nuo 6 iki 23 mėnesių amžiaus vaikai. Tiriamojo vaistinio preparato dozė buvo laipsniškai didinama iki kito dozės dydžio 3‑ąją, 6‑ąją ir 9‑ąją savaitę pacientams, kurie nebūdavo pasiekę numatyto kraujo spaudimo ir dar nevartojo maksimalios losartano dozės (1,4 mg/kg/per parą, bet ne daugiau kaip 100 mg per parą).
Iš 99 tiriamuoju vaistiniu preparatu gydytų pacientų, 90 (90,9 %) pacientų toliau dalyvavo šio tyrimo pratęsime, kurio metu stebėsenos apsilankymai vyko kas 3 mėnesius. Vidutinė gydymo trukmė buvo 264 paros.
Apibendrinant, vidutinis kraujo spaudimo sumažėjimas, lyginant su pradiniu, visose pacientų grupėse buvo panašus (SKS pokytis nuo pradinio 3‑ąją savaitę buvo -7,3, -7,6 ir -6,7 mmHg, atitinkamai, mažos, vidutinės ir didelės dozės grupėse; DKS sumažėjimas nuo pradinio 3‑ąją savaitę buvo -8,2, -5,1 ir 6,7 mmHg, atitinkamai, mažos, vidutinės ir didelės dozės grupėse); vis dėlto, statistiškai reikšmingo nuo dozės priklausomo poveikio SKS ir DKS nebuvo.
Vaikai nuo 6 mėnesių iki 6 metų amžiaus, sergantys arterine hipertenzija, po 12 gydymo savaičių losartaną, vartojamą ne didesnėmis kaip 1,4 mg/kg dozėmis, apskritai toleravo gerai. Bendroji saugumo charakteristika tarp gydymo grupių buvo panaši.

5.2	Farmakokinetinės savybės

Absorbcija
Vartojamas per burną losartanas gerai absorbuojamas ir pirmojo prasiskverbimo per kepenis metu, metabolizuojamas į aktyvų metabolitą karboksirūgšties darinį bei kitokius neaktyvius metabolitus. Sisteminis biologinis losartano tablečių prieinamumas yra 33 %. Vidutinė didžiausia losartano ir aktyvaus jo metabolito koncentracija kraujo plazmoje atsiranda atitinkamai po 1 val. ir 3 - 4 val. 

Pasiskirstymas
≥ 99 % losartano ir aktyvaus jo metabolito prisijungia prie plazmos baltymų, visų pirma albumino. Losartano pasiskirstymo tūris yra 34 litrai.

Biotransformacija
Maždaug 14 % į veną arba per burną pavartoto losartano verčiama aktyviu metabolitu. 14C žymėto  losartano pavartojus per burną arba suleidus į veną, daugiausiai kraujo plazmoje cirkuliuojančios radioaktyviosios medžiagos būna susijusio su losartanu ir aktyviu jo metabolitu. Nustatyta, kad maždaug 1 % tiriamųjų organizme losartano virtimas aktyviu metabolitu buvo minimalus.

Be aktyvaus metabolito, atsiranda neaktyvių metabolitų.

Eliminacija
Losartano ir jo aktyvaus metabolito klirensas plazmoje yra atitinkamai maždaug 600 ml/min ir 50 ml/min. Losartano ir aktyvaus jo metabolito klirensas inkstuose yra atitinkamai maždaug 74 ml/min. ir 26 ml/min. Losartano pavartojus per burną, apie 4 % dozės išsiskiria nepakitusio preparato pavidalu ir maždaug 6 % dozės aktyvaus metabolito pavidalu su šlapimu. Išgėrus ne didesnę kaip 200 mg losartano kalio druskos dozę, losartano ir aktyvaus jo metabolito farmakokinetika yra tiesinė.

Per burną pavartoto losartano ir aktyvaus jo metabolito koncentracija plazmoje mažėja polieksponentiškai, galutinės pusinės eliminacijos laikas yra atitinkamai apie 2 val. ir 6 - 9 val. Vartojant 100 mg dozę kartą per parą, nei losartano, nei aktyvaus jo metabolito kraujo plazmoje beveik nesikaupia.

Losartano ir jo metabolitų eliminacijai yra svarbus išsiskyrimas su tulžimi ir pro inkstus.14C žymėto losartano pavartojus per burną, iš žmogaus organizmo 35 % radioaktyviosios medžiagos išsiskyrė su šlapimu, 58 % - su išmatomis, suleidus į veną – atitinkamai 43 % ir 50 %.

Specialių grupių pacientai
Senyvų hipertenzija sergančių pacientų kraujo plazmoje losartano ir aktyvaus jo metabolito koncentracija iš esmės nesiskiria nuo koncentracijos jaunesnių hipertenzija sergančių pacientų plazmoje.

Hipertenzija sergančių moterų kraujo plazmoje losartano koncentracija buvo net dvigubai didesnė negu hipertenzija sergančių vyrų, tačiau aktyvaus metabolito koncentracija vyrų ir moterų kraujo plazmoje nesiskyrė.

Losartano pavartojus per burną, ligonių, kuriems buvo lengva ar vidutinio sunkumo alkoholinė kepenų cirozė, kraujo plazmoje losartano ir aktyvaus jo metabolito koncentracija buvo atitinkamai 5 kartus ir 1,7 karto didesnė, negu jaunų savanorių vyrų kraujo plazmoje (žr. 4.2 ir 4.4 skyrius).

Pacientų, kurių kreatinino klirensas yra didesnis negu 10 ml/min., losartano koncentracija kraujo plazmoje nekito. Pacientų, kuriems atliekama hemodializė, organizme losartano plotas po koncentracijos kraujyje priklausomai nuo laiko kreive (angl. AUC) yra dvigubai didesnis, negu pacientų, kurių inkstų funkcija normali.

Pacientų, kurių inkstų funkcija sutrikusi arba kuriems atliekama hemodializė, kraujo plazmoje aktyvaus metabolito koncentracija nekinta.

Hemodialize losartano ir aktyvaus jo metabolito iš organizmo pašalinti neįmanoma.

Farmakokinetika vaikų organizme
Losartano farmakokinetika tirta 50 hipertenzija sergančių vyresnių negu mėnesio, bet jaunesnių negu 16 metų vaikų, kurie kartą per parą gėrė maždaug 0,54 - 0,77 mg/kg kūno svorio (vidutinė dozė) losartano dozę.

Nustatyta, kad aktyvus losartano metabolitas formuojasi visų amžiaus grupių vaikų organizme. Gauti rezultatai rodo, kad kūdikių, pradedančių vaikščioti, ikimokyklinio amžiaus bei mokyklinio amžiaus vaikų ir paauglių organizme per burną pavartoto losartano farmakokinetikos parametrai yra maždaug panašūs. Metabolito farmakokinetikos parametrai minėtųjų grupių tiriamųjų organizme skyrėsi labiau.
Palyginus ikimokyklinio amžiaus vaikus ir paauglius, šis skirtumas buvo statistiškai reikšmingas.
Kūdikių ir (arba) pradedančių vaikščioti vaikų organizme ekspozcija buvo palyginti didelė.

5.3	Ikiklinikinių saugumo tyrimų duomenys

Įprastų farmakologinio saugumo, genotoksiškumo ir galimo kancerogeniškumo ikiklinikinių tyrimų duomenys specifinio pavojaus žmogui nerodo. Kartotinių dozių toksinio poveikio tyrimų metu losartano vartojimas sukėlė raudonųjų kraujo ląstelių parametrų (eritrocitų, hemoglobino, hematokrito kiekio) sumažėjimą, urėjos azoto kiekio padidėjimą kraujo serume, retkarčiais − kreatinino kiekio padidėjimą kraujo serume, širdies svorio sumažėjimą (histologinių pokyčių koreliacijos nenustatyta) ir virškinimo trakto pokyčius (gleivinės pažaidą, opas, erozijas, hemoragiją). Įrodyta, kad losartanas, kaip ir kitos medžiagos, tiesiogiai veikiančios renino ir angiotenzino sistemą, vėlyvuoju vaisiaus vystymosi laikotarpiu skatina nepageidaujamų reakcijų, lemiančių vaisiaus mirtį arba apsigimimą, pasireiškimą.


6.	FARMACINĖ INFORMACIJA

6.1	Pagalbinių medžiagų sąrašas

50 mg ir 100 mg plėvele dengtos tabletės
Tabletės šerdis
Mikrokristalinė celiuliozė
Magnio stearatas 
Povidonas K 25
Bevandenis koloidinis silicio dioksidas
Karboksimetilkrakmolo A natrio druska

Tabletės plėvelė
Laktozė (monohidratas)
Hipromeliozė
Titano dioksidas (E171)
Makrogolis 4000 

6.2	Nesuderinamumas

Duomenys nebūtini.

6.3	Tinkamumo laikas

4 metai.

50 mg ir 100 mg plėvele dengtos tabletės
Tinkamumo laikas po pirmojo atidarymo:
DTPE buteliukas: 6 mėnesiai

Laikymo sąlygos po buteliuko pirmojo atidarymo:
Laikyti ne aukštesnėje kaip 25 C temperatūroje. 


6.4	Specialios laikymo sąlygos

50 mg ir 100 mg plėvele dengtos tabletės
Laikyti išorinėje dėžutėje, kad vaistinis preparatas būtų apsaugotas nuo šviesos.

Pirmą kartą atidaryto vaistinio preparato laikymo sąlygos pateikiamos 6.3 skyriuje.

6.5	Talpyklės pobūdis ir jos turinys

PVC/PVDC/aliuminio lizdinės plokštelės.
DTPE buteliukai su užsukamuoju PP dangteliu.

Pakuotės dydžiai:
Lizdinės plokštelės, kuriose yra 7, 10, 14, 20, 21, 28, 30, 50, 56, 60, 84, 90, 98 arba 100 plėvele dengtų tablečių.
Vienadozės lizdinės plokštelės, kuriose yra 10x5, 14x4 plėvele dengtų tablečių.
Buteliukai, kuriuose yra 250 plėvele dengtų tablečių.

Gali būti tiekiamos ne visų dydžių pakuotės.

6.6	Specialūs reikalavimai atliekoms tvarkyti

Nesuvartotą vaistinį preparatą ar atliekas reikia tvarkyti laikantis vietinių reikalavimų.


7.	REGISTRUOTOJAS

Sandoz d.d. 
Verovškova 57 
1000 Ljubljana 
Slovėnija


8.	REGISTRACIJOS PAŽYMĖJIMO NUMERIS (-IAI)

	Losacor 50 mg 
Lizdinė plokštelė:
N7 - LT/1/08/1311/001 
N10 - LT/1/08/1311/002 
N14 - LT/1/08/1311/003 
N20 - LT/1/08/1311/004 
N21 - LT/1/08/1311/005 
N28 - LT/1/08/1311/006 
N30 - LT/1/08/1311/007 
N50 - LT/1/08/1311/008 
N56 - LT/1/08/1311/009 
N60 - LT/1/08/1311/010 
N84 - LT/1/08/1311/011 
N90 - LT/1/08/1311/012 
N98 - LT/1/08/1311/013 
N100 - LT/1/08/1311/014 
Vienadozė lizdinė plokštelė:
N10x5 - LT/1/08/1311/015 
N14x4 - LT/1/08/1311/016 
Buteliukas:
N250 - LT/1/08/1311/017 
	Losacor 100 mg 
Lizdinė plokštelė:
N7 - LT/1/08/1311/035
N10 - LT/1/08/1311/036 
N14 - LT/1/08/1311/037 
N20 - LT/1/08/1311/038 
N21 - LT/1/08/1311/039 
N28 - LT/1/08/1311/040 
N30 - LT/1/08/1311/041 
N50 - LT/1/08/1311/042 
N56 - LT/1/08/1311/043 
N60 - LT/1/08/1311/044 
N84 - LT/1/08/1311/045 
N90 - LT/1/08/1311/046 
N98 - LT/1/08/1311/047 
N100 - LT/1/08/1311/048 
Vienadozė lizdinė plokštelė:
N10x5 - LT/1/08/1311/049 
N14x4 - LT/1/08/1311/050 
Buteliukas:
N250 - LT/1/08/1311/051




9.	REGISTRAVIMO / PERREGISTRAVIMO DATA

Registravimo data 2008 m. spalio 29 d.
Paskutinio perregistravimo data 2016 m. gegužės 27 d.


10.	TEKSTO PERŽIŪROS DATA

2019 m. kovo 28 d.


Išsami informacija apie šį vaistinį preparatą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/

REGISTRACIJOS SĄLYGOS

A.	GAMINTOJAS (-AI), ATSAKINGAS (-I) UŽ SERIJŲ IŠLEIDIMĄ

B.	TIEKIMO IR VARTOJIMO SĄLYGOS AR APRIBOJIMAI


A.	GAMINTOJAS (-AI), ATSAKINGAS (-I) UŽ SERIJŲ IŠLEIDIMĄ

Gamintojo (-ų), atsakingo (-ų) už serijų išleidimą, pavadinimas (-ai) ir adresas (-ai)

Salutas Pharma GmbH
Otto-von-Guericke-Allee 1
39179 Barleben
Vokietija


arba

Lek Pharmaceuticals d.d.
Verovškova 57 
1526 Ljubljana
Slovėnija

arba

Lek Pharmaceuticals d.d.
Trimlini 2D 
9220 Lendava 
Slovėnija

arba

Lek S.A.
ul. Podlipie 16 
95-010 Stryków
Lenkija

arba

Lek S.A.
Ul. Domaniewska 50 C
02-672 Warszawa
Lenkija

Su pakuote pateikiamame lapelyje nurodomas gamintojo, atsakingo už konkrečios serijos išleidimą, pavadinimas ir adresas.


B.	TIEKIMO IR VARTOJIMO SĄLYGOS AR APRIBOJIMAI 

Receptinis vaistinis preparatas.


























III PRIEDAS

ŽENKLINIMAS IR PAKUOTĖS LAPELIS


























1. ŽENKLINIMAS



INFORMACIJA ANT IŠORINĖS IR VIDINĖS PAKUOTĖS

KARTONO DĖŽUTĖ PVC/PVDC/ALIUMINIO LIZDINEI PLOKŠTELEI IR DTPE BUTELIUKUI
ETIKETĖ DTPE BUTELIUKUI


1.	VAISTINIO PREPARATO PAVADINIMAS

Losacor 50 mg plėvele dengtos tabletės
Losacor 100 mg plėvele dengtos tabletės

Losartano kalio druska


2.	VEIKLIOJI (-IOS) MEDŽIAGA (-OS) IR JOS (-Ų) KIEKIS (-IAI)

Kiekvienoje plėvele dengtoje tabletėje yra 50 mg losartano kalio druskos.
Kiekvienoje plėvele dengtoje tabletėje yra 100 mg losartano kalio druskos.


3.	PAGALBINIŲ MEDŽIAGŲ SĄRAŠAS

Sudėtyje yra laktozės. Daugiau informacijos pateikta pakuotės lapelyje.


4.	FARMACINĖ FORMA IR KIEKIS PAKUOTĖJE

Plėvele dengtos tabletės

Lizdinės plokštelės
7 plėvele dengtos tabletės
10 plėvele dengtų tablečių
14 plėvele dengtų tablečių
20 plėvele dengtų tablečių
21 plėvele dengta tabletė
28 plėvele dengtos tabletės
30 plėvele dengtų tablečių
50 plėvele dengtų tablečių
56 plėvele dengtos tabletės
60 plėvele dengtų tablečių
84 plėvele dengtos tabletės
90 plėvele dengtų tablečių
98 plėvele dengtos tabletės
100 plėvele dengtų tablečių

Vienadozės lizdinės plokštelės
10x5 plėvele dengtų tablečių
14x4 plėvele dengtų tablečių

Buteliukai
250 plėvele dengtų tablečių



5.	VARTOJIMO METODAS IR BŪDAS (-AI)

Prieš vartojimą perskaitykite pakuotės lapelį.

Vartoti per burną.


6.	SPECIALUS ĮSPĖJIMAS, KAD VAISTINĮ PREPARATĄ BŪTINA LAIKYTI VAIKAMS NEPASTEBIMOJE IR NEPASIEKIAMOJE VIETOJE

Laikyti vaikams nepastebimoje ir nepasiekiamoje vietoje.


7.	KITAS (-I) SPECIALUS (-ŪS) ĮSPĖJIMAS (-AI) (JEI REIKIA)


8.	TINKAMUMO LAIKAS

EXP {mm MMMM} 

[DTPE buteliukas]
Po pirmojo atidarymo:
Laikyti ne aukštesnėje kaip 25 C temperatūroje. 
Tinkamumo laikas: 6 mėnesiai.


9.	SPECIALIOS LAIKYMO SĄLYGOS

Laikyti gamintojo pakuotėje, kad vaistas būtų apsaugotas nuo šviesos.


10.	SPECIALIOS ATSARGUMO PRIEMONĖS DĖL NESUVARTOTO VAISTINIO PREPARATO AR JO ATLIEKŲ TVARKYMO (JEI REIKIA)


11.	REGISTRUOTOJO PAVADINIMAS IR ADRESAS

Sandoz d.d.
Verovškova 57
1000 Ljubljana
Slovėnija 


12.	REGISTRACIJOS PAŽYMĖJIMO NUMERIS (-IAI)

Losacor 50 mg 
Lizdinė plokštelė:
N7 - LT/1/08/1311/001 
N10 - LT/1/08/1311/002 
N14 - LT/1/08/1311/003 
N20 - LT/1/08/1311/004 
N21 - LT/1/08/1311/005 
N28 - LT/1/08/1311/006 
N30 - LT/1/08/1311/007 
N50 - LT/1/08/1311/008 
N56 - LT/1/08/1311/009 
N60 - LT/1/08/1311/010 
N84 - LT/1/08/1311/011 
N90 - LT/1/08/1311/012 
N98 - LT/1/08/1311/013 
N100 - LT/1/08/1311/014 
Vienadozė lizdinė plokštelė:
N10x5 - LT/1/08/1311/015 
N14x4 - LT/1/08/1311/016 
Buteliukas:
N250 - LT/1/08/1311/017 

Losacor 100 mg 
Lizdinė plokštelė:
N7 - LT/1/08/1311/035
N10 - LT/1/08/1311/036 
N14 - LT/1/08/1311/037 
N20 - LT/1/08/1311/038 
N21 - LT/1/08/1311/039 
N28 - LT/1/08/1311/040 
N30 - LT/1/08/1311/041 
N50 - LT/1/08/1311/042 
N56 - LT/1/08/1311/043 
N60 - LT/1/08/1311/044 
N84 - LT/1/08/1311/045 
N90 - LT/1/08/1311/046 
N98 - LT/1/08/1311/047 
N100 - LT/1/08/1311/048 
Vienadozė lizdinė plokštelė:
N10x5 - LT/1/08/1311/049 
N14x4 - LT/1/08/1311/050 
Buteliukas:
N250 - LT/1/08/1311/051


13.	SERIJOS NUMERIS

Lot {numeris}


14.	PARDAVIMO (IŠDAVIMO) TVARKA

Receptinis vaistas.


15.	VARTOJIMO INSTRUKCIJA


16.	INFORMACIJA BRAILIO RAŠTU

Losacor 50 mg
Losacor 100 mg


17.	UNIKALUS IDENTIFIKATORIUS – 2D BRŪKŠNINIS KODAS

Tik kartono dėžutei

2D brūkšninis kodas su nurodytu unikaliu identifikatoriumi.


18.	UNIKALUS IDENTIFIKATORIUS – ŽMONĖMS SUPRANTAMI DUOMENYS

Tik kartono dėžutei

PC: {numeris} 
SN: {numeris} 
NN: {numeris} 




MINIMALI INFORMACIJA ANT LIZDINIŲ PLOKŠTELIŲ ARBA DVISLUOKSNIŲ JUOSTELIŲ

PVC/PVDC/ ALIUMINIO LIZDINĖ PLOKŠTELĖ


1.	VAISTINIO PREPARATO PAVADINIMAS

Losacor 50 mg tabletės
Losacor 100 mg tabletės

Losartano kalio druska


2.	REGISTRUOTOJO PAVADINIMAS

SANDOZ


3.	TINKAMUMO LAIKAS

EXP {mm MMMM} 


4.	SERIJOS NUMERIS

Lot {numeris}


5.	KITA



























B. PAKUOTĖS LAPELIS


Pakuotės lapelis: informacija pacientui

Losacor 50 mg plėvele dengtos tabletės
Losacor 100 mg plėvele dengtos tabletės
Losartano kalio druska

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
-	Neišmeskite šio lapelio, nes vėl gali prireikti jį perskaityti.
-	Jeigu kiltų daugiau klausimų, kreipkitės į gydytoją arba vaistininką.
-	Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
-	Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.


Apie ką rašoma šiame lapelyje?

1.	Kas yra Losacor ir kam jis vartojamas
2.	Kas žinotina prieš vartojant Losacor
3.	Kaip vartoti Losacor
4.	Galimas šalutinis poveikis
5.	Kaip laikyti Losacor
6.	Pakuotės turinys ir kita informacija


[bookmark: _Toc129243264][bookmark: _Toc129243139]1.	Kas yra Losacor ir kam jis vartojamas

Losartanas priklauso kraujospūdį mažinančių vaistų, žinomų angiotenzino II receptorių antagonistų pavadinimu, grupei. Angiotenzinas II yra organizme gaminama medžiaga, kuri prisijungia prie kraujagyslėse esančių receptorių ir jas susiaurina. Tai sukelia kraujospūdžio padidėjimą. Losartanas neleidžia angiotenzinui II prisijungti prie šių receptorių, todėl sukelia kraujagyslių atsipalaidavimą, dėl kurio mažinamas kraujospūdis. Losartanas lėtina inkstų funkcijos silpnėjimą pacientams, kuriems yra didelio kraujospūdžio liga ir 2 tipo cukrinis diabetas.

Losacor vartojamas:
· gydyti pacientus (suaugusiuosius ir 6 – 18 metų vaikus ir paauglius), sergančius didelio kraujospūdžio liga (hipertenzija);
· saugoti inkstus hipertenzija ir 2 tipo cukriniu diabetu sergantiems pacientams, kuriems yra laboratorinių inkstų funkcijos sutrikimo įrodymų ir 0,5 g per parą ar didesnė proteinurija (būklė, kurios metu šlapime yra nenormalus baltymo kiekis);
· gydyti lėtiniu širdies nepakankamumu sergančius pacientus, jei gydytojas mano, kad gydymas specifiniais vaistais, vadinamais angiotenziną konvertuojančio fermento inhibitoriais (AKF inhibitoriais, t. y. vaistais nuo didelio kraujospūdžio ligos), netinka. Jeigu širdies nepakankamumą stabilizavo AKF inhibitoriai, gydymo jais keisti losartanu nereikia;
· gydyti pacientus, kuriems yra didelio kraujospūdžio liga ir sustorėjusi kairiojo širdies skilvelio sienelė. Nustatyta, kad Losacor mažina insulto riziką („LIFE tyrimas“).

[bookmark: _Toc129243265][bookmark: _Toc129243140]
2.	Kas žinotina prieš vartojant Losacor

Losacor vartoti negalima:
· jeigu yra alergija losartanui arba bet kuriai pagalbinei šio vaisto medžiagai (jos išvardytos 6 skyriuje);
· jeigu yra sunkus kepenų funkcijos sutrikimas;
· jeigu esate daugiau nei 3 mėnesius nėščia (taip pat yra geriau vengti Losacor vartoti ankstyvojo nėštumo metu – žr. skyrių „Nėštumo ir žindymo laikotarpis“);
· jeigu Jūs sergate cukriniu diabetu arba Jūsų inkstų veikla sutrikusi ir Jums skirtas kraujospūdį mažinantis vaistas, kurio sudėtyje yra aliskireno.

Įspėjimai ir atsargumo priemonės
Pasitarkite su gydytoju arba vaistininku, prieš pradėdami vartoti Losacor.
Jeigu manote, kad esate (arba galite tapti) nėščia, turite apie tai pasakyti savo gydytojui. Ankstyvuoju nėštumo laikotarpiu Losacor nerekomenduojamas ir negali būti vartojamas, jei esate daugiau kaip tris mėnesius nėščia, nes tuomet jis gali labai pakenkti Jūsų kūdikiui (žr. skyrių „Nėštumas ir žindymo laikotarpis“).

Svarbu, kad prieš pradedant vartoti Losacor pasakytumėte gydytojui:
· jeigu Jums yra buvusi angioneurozinė edema (veido, lūpų, ryklės ir (arba) liežuvio sutinimas) (taip pat žr. 4 skyrių „Galimas šalutinis poveikis“);
· jeigu Jus kamuoja gausus vėmimas arba viduriavimas ir dėl to organizmas neteko nepaprastai daug skysčių ir (arba) druskų;
· jeigu vartojate diuretikų (vaistų, didinančių pro inkstus išskiriamo vandens kiekį) arba laikotės druskos kiekį ribojančios dietos ir dėl to Jūsų organizmas neteko nepaprastai daug skysčių ir druskų (žr. 3 skyrių „Dozavimas specialių grupių pacientams“);
· jeigu žinote, kad yra susiaurėjusios arba užsikimšusios Jūsų inkstų kraujagyslės, arba jeigu neseniai persodintas inkstas;
· jeigu sutrikusi kepenų funkcija (žr. 2 skyrių „Losacor vartoti negalima“ ir 3 skyrių „Dozavimas specialių grupių pacientams“);
· jeigu sergate širdies nepakankamumu, susijusiu arba nesusijusiu su inkstų funkcijos sutrikimu, arba susijusiu su sunkiu, gyvybei grėsmingu širdies ritmo sutrikimu. Jeigu kartu esate gydomas beta adrenoblokatoriumi, būtinas specialus atsargumas;
· jeigu yra širdies vožtuvų arba širdies raumens sutrikimų;
· jeigu sergate išemine širdies liga (ją sukelia kraujo tėkmės širdies kraujagyslėmis sumažėjimas) arba smegenų kraujagyslių liga (ją sukelia smegenų kraujotakos susilpnėjimas);
· jeigu kamuoja pirminis hiperaldosteronizmas (su padidėjusia antinksčių hormono aldosterono sekrecija susijęs sindromas, kurį sukelia šios liaukos sutrikimas);
· jeigu vartojate kurį nors iš šių vaistų padidėjusiam kraujospūdžiui gydyti:
- AKF inhibitorių (pavyzdžiui, enalaprilį, lizinoprilį, ramiprilį), ypač jei turite su diabetu susijusių inkstų sutrikimų.
- aliskireną.

Jūsų gydytojas gali reguliariai ištirti Jūsų inkstų funkciją, kraujospūdį ir elektrolitų (pvz., kalio) kiekį kraujyje.
Taip pat žiūrėkite informaciją, pateiktą poskyryje „Losacor vartoti negalima“.

Vaikams ir paaugliams
Losacor poveikis vaikams yra tyrinėtas. Daugiau informacijos teiraukitės savo gydytojo.
Losacor nerekomenduojama skirti inkstų ar kepenų problemų kamuojamiems vaikams, taip pat jaunesniems kaip 6 metų vaikams, nes duomenų apie tokius pacientus yra nedaug.

Kiti vaistai ir Losacor
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.

Būkite ypatingai atsargūs, jeigu gydymo Losacor metu vartojate šių vaistų:
· kitų kraujospūdį mažinančių vaistų, nes jie gali dar labiau sumažinti kraujospūdį. Taip pat kraujospūdį gali sumažinti bet kuris iš šių vaistų ar vaistų klasė: tricikliai antidepresantai, vaistai nuo psichozės, baklofenas, amifostinas;
· vaistų, kurie organizme sulaiko kalį arba kurie gali padidinti jo kiekį, pvz., kalio papildų, druskos pakaitalų, kuriuose yra kalio, arba kalį sulaikančių vaistų, kaip antai, tam tikrų diuretikų (amilorido, triamtereno, spironolaktono) arba heparino;
· nesteroidinių vaistų nuo uždegimo, pavyzdžiui, indometacino, įskaitant COX-2 inhibitorius (vaistus, kurie mažina uždegimą ir kurių galima vartoti skausmui malšinti), nes jie gali susilpninti losartano kraujospūdį mažinantį poveikį. 

Jeigu Jūsų inkstų funkcija susilpnėjusi, šių vaistų vartojimas kartu gali dar labiau susilpninti inkstų funkciją.

Vaistų, kurių sudėtyje yra ličio, kartu su losartanu vartoti negalima, jeigu to atidžiai neprižiūri gydytojas, kadangi gali reikėti specialių atsargumo priemonių (pvz., kraujo tyrimų).

Jūsų gydytojui gali tekti pakeisti Jūsų dozę ir (arba) imtis kitų atsargumo priemonių.

Jeigu vartojate AKF inhibitorių arba aliskireną (taip pat žiūrėkite informaciją, pateiktą poskyriuose „Losacor vartoti negalima“ ir „Įspėjimai ir atsargumo priemonės“).

Losacor vartojimas su maistu ir gėrimais
Losacor galima vartoti valgio metu ar nevalgius.

Nėštumas ir žindymo laikotarpis 
Nėštumas
Jeigu esate nėščia, žindote kūdikį, manote, kad galbūt esate nėščia arba planuojate pastoti, tai prieš vartodama šį vaistą pasitarkite su gydytoju arba vaistininku. 
Jūsų gydytojas lieps Jums nebevartoti vaisto prieš planuojant pastojimą arba iš karto sužinojus apie nėštumą, ir paskirs kitą vaistą vietoje Losacor. Losacor yra nerekomenduojamas ankstyvojo nėštumo laikotarpiu ir negali būti vartojamas, jei esate daugiau kaip tris mėnesius nėščia, nes tuomet jis gali labai pakenkti Jūsų kūdikiui.

Žindymo laikotarpis
Pasakykite savo gydytojui, jei maitinate krūtimi ar ruošiatės pradėti tai daryti. Losacor nerekomenduojamas krūtimi maitinančioms motinoms ir Jūsų gydytojas gali paskirti kitą vaistą, jeigu ketinate maitinti krūtimi, ypač jei turite naujagimį ar kūdikis gimė prieš laiką. 

Pasitarkite su savo gydytoju arba vaistininku prieš vartojant bet kokio vaisto.

Vairavimas ir mechanizmų valdymas
Poveikio gebėjimui vairuoti ir valdyti mechanizmus tyrimų neatlikta.
Nesitikima, kad Losacor paveiks Jūsų gebėjimą vairuoti ar valdyti mechanizmus. Vis dėlto kai kuriems žmonėms losartanas, kaip ir kiti vaistai nuo didelio kraujospūdžio ligos, gali sukelti galvos svaigimą ir mieguistumą. Jeigu Jums pasireiškė galvos svaigimas arba mieguistumas, pasitarkite su gydytoju prieš užsiimdami tokia veikla.

Losacor sudėtyje yra laktozės
Jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą.

Losacor sudėtyje yra natrio
Šio vaisto tabletėje yra mažiau kaip 1 mmol (23 mg) natrio, t.y. jis beveik neturi reikšmės.


[bookmark: _Toc129243266][bookmark: _Toc129243141]3.	Kaip vartoti Losacor

Visada vartokite šį vaistą tiksliai kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką. Tikslią dozę nustatys gydytojas, įvertinęs Jūsų būklę ir išsiaiškinęs, ar vartojate kitų vaistų. 
Svarbu Losacor vartoti tiek laiko, kiek gydytojo skirta, kad galėtumėte tinkamai kontroliuoti savo kraujospūdį.

Suaugę pacientai, sergantys didelio kraujospūdžio liga
Gydyti dažniausiai pradedama 50 mg losartano doze (viena Losacor 50 mg tablete, arba 1/2 Losacor 100 mg tabletės), vartojama kartą per parą. Daugiausiai kraujospūdis sumažėja po 3 – 6 gydymo savaičių. Vėliau kai kuriems pacientams dozę galima padidinti iki 100 mg losartano (dviejų Losacor 50 mg tablečių, arba vienos Losacor 100 mg tabletės) kartą per parą.
Jeigu manote, kad losartano poveikis yra per stiprus arba per silpnas, pasitarkite su gydytoju arba vaistininku.

Vartojimas vaikams ir paaugliams (6 – 18 metų)
20 – 50 kg sveriantiems pacientams rekomenduojama pradinė dozė yra 0,7 mg losartano vienam kg kūno svorio kartą per parą (iš viso iki 25 mg (pusė 50 mg Losacor tabletės). Jeigu kraujospūdžio kontrolė nepakankama, gydytojas gali dozę padidinti.

Daugiau negu 50 kg sveriantiems pacientams įprastinė dozė yra 50 mg kartą per parą (viena Losacor 50 mg tabletė). Išskirtiniais atvejais dozę galima padidinti iki didžiausios, t.y. 100 mg, kuri geriama kartą per parą (dvi Losacor 50 mg tabletės, arba viena Losacor 100 mg tabletė).

Jaunesniems kaip 6 metų vaikams losartano vartoti nerekomenduojama, nes duomenų apie tokio amžiaus pacientų gydymą šiuo vaistu yra mažai.

Suaugę pacientai, sergantys didelio kraujospūdžio liga ir 2 tipo cukriniu diabetu
Gydyti dažniausiai pradedama 50 mg losartano doze (viena Losacor 50 mg tablete, arba 1/2 Losacor 100 mg tabletės), vartojama kartą per parą. Atsižvelgiant į kraujospūdžio reakciją, vėliau dozę galima padidinti iki 100 mg losartano (dviejų Losacor 50 mg tablečių arba vienos Losacor 100 mg tabletės) kartą per parą.
Losartano galima vartoti kartu su kitais kraujospūdį mažinančiais vaistais (pvz., diuretikais, kalcio kanalų blokatoriais, alfa arba beta adrenoblokatoriais ir centrinio poveikio preparatais), insulinu ar kitais vaistais, paprastai vartojamais gliukozės kiekiui kraujyje mažinti (pvz., sulfonilurėjos dariniais, glitazonais ir gliukozidazės inhibitoriais).

Suaugę pacientai, sergantys širdies nepakankamumu
Gydyti dažniausiai pradedama 12,5 mg* losartano doze, vartojama kartą per parą.
Paprastai dozė kas savaitė palaipsniui didinama (t.y. pirmą savaitę vartojama 12,5 mg* dozė, antrą savaitę 25 mg dozė (1/2 Losacor 50 mg tabletės), trečią savaitę – 50 mg dozė, ketvirtą savaitę –100 mg dozė, penktą savaitę – 150 mg dozė) iki palaikomosios dozės, kaip nustatyta Jūsų gydytojo. Gali būti vartojama didžiausia 150 mg losartano dozė (trys Losacor 50 mg tabletės arba viena ir 1/2 Losacor 100 mg tabletės) kartą per parą.

*Kad pasiekti tokias mažesnes dozes, yra tiekiamos kitų pavadinimų tabletės, kurių kiekvienoje yra 12,5 mg arba 25 mg losartano (laužomos tabletės).

Širdies nepakankamumo gydymo metu losartanas dažniausiai vartojamas kartu su diuretikais (vaistais, kurie didina pro inkstus pašalinamo vandens kiekį) ir (arba) rusmenės preparatais (vaistais, padedančiais stiprinti širdį ir didinti jos veiksmingumą) arba (ir) beta adrenoblokatoriais.

Dozavimas specialių grupių pacientams
Tam tikriems pacientams, pavyzdžiui, gydytiems didelėmis diuretikų dozėmis, kurių kepenų funkcija sutrikusi arba kurie yra vyresni kaip 75 metų, gydytojas gali patarti vartoti mažesnę dozę, ypač gydymo pradžioje. Pacientams, kuriems yra sunkus kepenų funkcijos sutrikimas, losartano vartoti draudžiama (žr. skyrių „Losacor vartoti negalima“).

Vartojimo metodas
Tabletes reikia nuryti užgeriant stikline vandens. Stenkitės Losacor išgerti kasdien tokiu pačiu laiku. Losacor svarbu vartoti tol, kol gydytojas lieps jo vartojimą nutraukti.

Pastaba dėl Losacor 50 mg ir Losacor 100 mg plėvele dengtų tablečių dalijimo
Losacor 50 mg plėvele dengtą tabletę galima padalyti į dvi lygias dozes.
Losacor 100 mg plėvele dengtą tabletę galima padalyti į lygius ketvirčius.

Ką daryti pavartojus per didelę Losacor dozę?
Jeigu Jūs atsitiktinai pavartojote per daug tablečių, nedelsdami kreipkitės į gydytoją. Perdozavimo simptomai yra mažas kraujospūdis, padažnėjęs arba net suretėjęs širdies plakimas.

Pamiršus pavartoti Losacor
Jeigu atsitiktinai pamiršote pavartoti paros dozę, kitą dozę gerkite įprastu laiku. Negalima vartoti dvigubos dozės norint kompensuoti praleistą dozę.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Jeigu Jums pasireiškė toliau išvardytas poveikis, losartano tablečių nebevartokite ir nedelsdami pasakykite gydytojui arba kreipkitės į artimiausios ligoninės skubios medicinos pagalbos skyrių:
· Sunki alerginė reakcija (išbėrimas, niežulys, veido, lūpų, burnos ar ryklės sutinimas, kuris gali pasunkinti rijimą ar kvėpavimą).

Tai sunkus, bet retas šalutinis poveikis, kuris pasireiškia mažiau negu 1 iš 1000 žmonių. Jums gali prireikti skubios gydytojo pagalbos arba guldymo į ligoninę.

Toliau išvardytas Losacor vartojimo metu nustatytas šalutinis poveikis.

Dažnas (gali pasireikšti mažiau kaip 1 iš 10 žmonių)
· galvos svaigimas,
· mažas kraujospūdis (ypač organizmui netekus daug vandens iš kraujagyslių, pvz., pacientams, kurie serga sunkiu širdies nepakankamumu arba yra gydomi didelėmis diuretikų dozėmis),
· nuo dozės dydžio priklausomas ortostatinis poveikis, pavyzdžiui, kraujospūdžio sumažėjimas, pasireiškiantis stojantis iš gulimos ar sėdimos padėties,
· silpnumas,
· nuovargis,
· per mažas cukraus kiekis kraujyje (hipoglikemija),
· per didelis kalio kiekis kraujyje (hiperkalemija),
· inkstų veiklos pokyčiai, įskaitant inkstų nepakankamumą,
· raudonųjų kraujo ląstelių kiekio sumažėjimas (anemija),
· pacientams, sergantiems širdies nepakankamumu, kreatinino ir kalio kiekio kraujo serume ir šlapalo kiekio kraujyje padidėjimas.

Nedažnas (gali pasireikšti mažiau kaip 1 iš 100 žmonių):
· mieguistumas,
· galvos skausmas,
· miego sutrikimas,
· pernelyg dažnas juntamas širdies plakimas (palpitacija),
· stiprus krūtinės skausmas (krūtinės angina),
· oro trūkumas (dusulys),
· pilvo skausmas,
· vidurių užkietėjimas,
· viduriavimas,
· pykinimas,
· vėmimas,
· dilgėlinė,
· niežulys,
· išbėrimas,
· lokalizuotas patinimas (edema),
· kosulys.

Retas (gali pasireikšti mažiau kaip 1 iš 1000 žmonių):
· padidėjęs jautrumas,
· angioneurozinė edema,
· kraujagyslių uždegimas (vaskulitas, įskaitant Henoko-Šionlaino (Henoch-Schönlein) purpurą),
· tirpulio arba dilgčiojimo pojūtis (parestezija),
· alpulys (sinkopė),
· labai dažnas ir nereguliarus širdies plakimas (prieširdžių virpėjimas),
· insultas,
· kepenų uždegimas (hepatitas),
· alaninaminotransferazės (ALT) kiekio kraujyje padidėjimas, kuris nutraukus gydymą dažniausiai išnyksta.

Dažnis nežinomas (negali būti apskaičiuotas pagal turimus duomenis):
· trombocitų kiekio sumažėjimas,
· migrena,
· kepenų funkcijos sutrikimas,
· raumenų ir sąnarių skausmas,
· į gripo panašūs simptomai,
· nugaros skausmas ir šlapimo takų infekcija,
· padidėjęs jautrumas saulei (jautrumas šviesai), galbūt su odos paraudimu po buvimo saulėje,
· nepaaiškinami raumenų skausmai ir tamsus (arbatos spalvos) šlapimas (rabdomiolizė),
· impotencija,
· kasos uždegimas (pankreatitas),
· mažas natrio kiekis kraujyje (hiponatremija),
· depresija,
· bendra bloga savijauta (negalavimas),
· skambėjimas, zyzimas, ūžimas ar traškėjimas ausyse (tinnitus),
· skonio sutrikimas (disgeuzija).

Šalutinis poveikis vaikams yra panašus į šalutinį poveikį, nustatytą suaugusiems pacientams.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Apie šalutinį poveikį taip pat galite pranešti Valstybinei vaistų kontrolės tarnybai prie Lietuvos Respublikos sveikatos apsaugos ministerijos nemokamu telefonu 8 800 73568 arba užpildyti interneto svetainėje www.vvkt.lt esančią formą ir pateikti ją Valstybinei vaistų kontrolės tarnybai prie Lietuvos Respublikos sveikatos apsaugos ministerijos vienu iš šių būdų: raštu (adresu Žirmūnų g. 139A, LT-09120 Vilnius), nemokamu fakso numeriu 8 800 20131, el. paštu NepageidaujamaR@vvkt.lt, taip pat per Valstybinės vaistų kontrolės tarnybos prie Lietuvos Respublikos sveikatos apsaugos ministerijos interneto svetainę (adresu http://www.vvkt.lt). Pranešdami apie šalutinį poveikį galite mums padėti gauti daugiau informacijos apie šio vaisto saugumą.

Šį vaistą laikykite vaikams nepastebimoje ir nepasiekiamoje vietoje.

Ant kartoninės dėžutės ir lizdinės plokštelės po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.
Laikyti gamintojo pakuotėje, kad vaistas būtų apsaugotas nuo šviesos.

Laikymo sąlygos po buteliuko pirmojo atidarymo:
Laikyti ne aukštesnėje kaip 25 C temperatūroje.

Tinkamumo laikas po buteliuko pirmojo atidarymo:
6 mėnesiai


Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.

Losacor sudėtis

· Veiklioji medžiaga yra losartano kalio druska.
Kiekvienoje plėvele dengtoje tabletėje yra 50 mg losartano kalio druskos.
Kiekvienoje plėvele dengtoje tabletėje yra 100 mg losartano kalio druskos.

· Pagalbinės medžiagos yra mikrokristalinė celiuliozė, makrogolis 4000, povidonas K 25, bevandenis koloidinis silicio dioksidas, magnio stearatas, laktozė (monohidratas), hipromeliozė, titano dioksidas (E171), karboksimetilkrakmolo A natrio druska.

Losacor išvaizda ir kiekis pakuotėje

50 mg plėvele dengtos tabletės
Baltos, ovalios, su vagele iš abiejų pusių, pažymėtos skaitmeniu „3“ vienoje pusėje.

100 mg plėvele dengtos tabletės
Baltos, pailgos, su trimis vagelėmis iš abiejų pusių, pažymėtos skaitmeniu „5“ vienoje pusėje.

Losacor tiekiamas PVC/PVDC/aliuminio lizdinėmis plokštelėmis kartono dėžutėje ir DTPE buteliukuose su užsukamuoju PP dangteliu. 

Losacor pakuotės dydžiai
Lizdinės plokštelės, kuriose yra 7, 10, 14, 20, 21, 28, 30, 50, 56, 60, 84, 90, 98 arba 100 plėvele dengtų tablečių.
Vienadozės lizdinės plokštelės, kuriose yra 10x5, 14x4 plėvele dengtų tablečių.
Buteliukai, kuriose yra 250 plėvele dengtų tablečių.

Gali būti tiekiamos ne visų dydžių pakuotės.

Registruotojas ir gamintojas

Registruotojas
Sandoz d.d. 
Verovškova 57 
1000 Ljubljana 
Slovėnija

Gamintojai
Salutas Pharma GmbH
Otto-von-Guericke-Allee 1
39179 Barleben
Vokietija


arba

Lek Pharmaceuticals d.d.
Verovškova 57 
1526 Ljubljana
Slovėnija

arba

Lek Pharmaceuticals d.d.
Trimlini 2D 
9220 Lendava 
Slovėnija

arba

Lek S.A.
ul. Podlipie 16 
95-010 Stryków
Lenkija

arba

Lek S.A.
Ul. Domaniewska 50 C
02-672 Warszawa
Lenkija

Jeigu apie šį vaistą norite sužinoti daugiau, kreipkitės į vietinį registruotojo atstovą.

	Sandoz Pharmaceuticals d.d. filialas
Šeimyniškių 3A,
Vilnius LT-09312, Lietuva
Telefonas +370 5 26 36 037
Faksas +370 5 26 36 036
Nemokama linija pacientams +370 800 00877
El. pašto adresas: info.lithuania@sandoz.com 



Šis vaistas EEE valstybėse narėse registruotas tokiais pavadinimais:

	Austrija, Vokietija, Lietuva, 
	Losacor

	Čekija
	Sangona

	Lenkija, Austrija
	Losartan 1a pharma

	
	




Šis pakuotės lapelis paskutinį kartą peržiūrėtas 2019-08-09.


Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/.

